Boef skiet Oos-Randse dokter dood, wond makker | Die nuwe Suid-Afrika
« Kapers val man aan; los hom vir dood
Weg met Afrikaans as onderrigtaal – jong Rooies »
'n Middeljarige mediese dokter van Kempton Park wat reeds jare sy praktyk in Van Riebeeckpark bedryf, is Vrydagaand deur een van twee aanvallers by die agterdeur van sy huis doodgeskiet.
Dr. Koos van Staden (55) is net ná 20:00 by sy huis in Amarillolaan, Edleen, oorval. 'n Bakleiery het ontstaan en een van die aanvallers het Van Staden vier keer in die bors geskiet, het konst. Nelda Hlase, polisiewoordvoerder, gistermiddag gesê.
Die rower wat Van Staden geskiet het, het blykbaar ook sy makker in die been gewond.
Dié man is op die toneel behandel voordat hy na die hospitaal gebring is, het die voormalige Beeld-joernalis Hennie Brandt, wat net 'n paar huise daarvandaan woon en die skietery gehoor het, gistermiddag gesê.
"Ek het die een gesien wat in die been gewond is en is oortuig dat dit dieselfde een is wat my in Oktober aangerand het toe hulle by ons ingebreek het," het Brandt vertel.
Hy het die polisie gisteroggend laat weet van sy vermoede dat dit dieselfde aanvallers was wat hom en sy vrou in hul huis aangerand en aangehou het.
Volgens Hlase het die ander aanvaller vermoedelik in 'n Volkswagen Polo gevlug wat 'n ent daarvandaan in Modderfonteinweg teen 'n Mercedes-Benz gebots het.
Die polisie was kort ná die ongeluk op die toneel, maar daar was niemand in die Polo nie.
Die insittendes van die Mercedes-Benz is nie ernstig beseer nie.
Twee onwettige immigrante is kort daarna naby die ongelukstoneel deur die polisie in hegtenis geneem.
Die vermoede word ondersoek dat een van hulle moontlik met die aanval en moord op die dokter verbind kan word.
Van Staden word oorleef deur sy vrou, Hannah, en twee dogters uit 'n vorige huwelik.
This entry was posted on 30 January, 2010 at 10:31 pm and is filed under Uncategorized.	You can follow any responses to this entry through the RSS 2.0 feed. You can leave a response, or trackback from your own site.